Det gode sommervejr har været populært hos udendørssvømmerne, men nu er sæsonen ved at være slut. Det blev markeret ved Store Økssø i Rold Skov til årets sidste Open Water-arrangement. 158 svømmere valgte, trods kalenderen viser efterår, at prøve kræfter med vandet i Store Økssø. - Jeg er bare spændt. Jeg har været med et par gange før, så jeg er bare spændt på, hvor varmt vandet er, siger deltager Mette Thøgersen, inden hun hopper i vandet. Hun er med på den første disciplin, 500 meter-distancen. Udover 500 meter dystede svømmerne i både 1.500 meter og 3.000 meter. Og selvom vandet har sneget sig ned på de 17 grader, får svømmerne hurtigt varmen - selv uden våddragt. - Det er ikke synderligt koldt. Jeg er vant til at svømme, når det er 0 grader, uden våddragt, siger deltager Dan Pedersen. Det er Støvring Svømmeklub, der for syvende år har inviteret til sæsonens sidste Open Water-arrangement. - Vi synes, det er lidt særligt at være vært for årets sidste Open Water. Og vi ved, at folk gerne vil have noget særligt, så derfor forsøger vi at lægge det som det sidste hvert år, siger Claus Tommerup Sørensen, arrangør og formand for Støvring Svømmeklub. Deltagerne til Open Water Rold Skov kommer fra hele landet. I alt var 20 forskellige svømmeklubber repræsenteret til årets arrangement.

Referat:
Sæsonafslutningen for udendørssvømning blev markeret til årets sidste Open Water-stævne i Store Økssø i Rold Skov.